Feesproduksies in Wes-Kaap die nekslag toegedienCoenie de Villiers en Deon Meyer (Foto: Suidoosterfees/Facebook) Deon Meyer en Coenie de Villiers se gewilde Karoo Suite-produksies, wat later vanjaar by Atlantic Studios se inryteater aangebied sou word, is tot verdere kennisgewing uitgestel. Dié besluit is genoodsaak deur ŉ skerp toename in Covid-19-infeksies wat in die Wes-Kaap aangemeld is. De Villiers sê dit is ŉ geweldige teleurstelling juis omdat die inryteater-inisiatief in vele opsigte aan Covid-19-regulasies voldoen. Produksies word regstreeks op ŉ buitelugverhoog aangebied, terwyl gehore uit die gemak en veiligheid van hul motors na produksies op die silwerskerm kyk. “Die hele produksiespan se vliegkaartjies en verblyf is bevestig, mense oor die hele land het reëlings getref om die vertonings by te woon en in ŉ oogwink is dit als verniet,” sê De Villiers. “My hart gaan uit na die Suidoosterfees-span wat onverpoosd werk om die kunstebedryf aan die gang te hou,” sê hy verder. “Dit is immers by feeste waar die kunstebedryf asemhaal.” Hoewel hulle teleurgesteld is, benadruk De Villiers dat die erns van die pandemie nie onderskat moet word nie. “Dit is ons burgerlike plig om alles binne ons vermoë te doen om die pandemie hok te slaan.” De Villiers sê daar is reeds gesprekke aan die gang en hulle hoop om binnekort nuwe datums bekend te maak. Volgens prof. Brian Figaji, die Suidoosterfees se direksievoorsitter, is alle goeie dinge die moeite werd om voor te wag. “In die lig van die huidige situasie in die Wes-Kaap en die aandklokreël wat na verwagting heringestel gaan word, is ons genoodsaak om die produksie uit te stel.” Figaji sê die Suidoosterfees en sy vennote bly verbind tot die projek. “Ons wil graag beklemtoon dat die vertonings uitgestel en nié afgestel word nie.” Kaapstad se uitvoerende burgemeester, Dan Plato, stel inwoners en besoekers gerus dat aanbiedinge sal voortgaan sodra die pandemierisiko’s verminder het. “Ons is bewus van die enorme druk waaronder die kunstebedryf verkeer en bly verbind tot die lewering van grensverskuiwende werk saam met die Suidoosterfees.” Die Suidoosterfees het vroeër die week aangekondig dat ander produksies ook deur die besluit geraak word. Emo Adams (Foto: Facebook) Optredes wat na 2021 uitgeskuif word, is die drie Lockdown Legato-konserte: All that rapp, Rock & Rumba en Classics Fantastics; die Suidoosterfees se Talentsoektog-uitdunrondes en Sundowners in the park. Dié konserte sou van 3 tot 6 Desember vanjaar in Kaapstad se Kompanjiestuine plaasgevind het. Die naweekprogram wat op 4 en 5 Desember by Welgemeend aangebied sou word, is ook uitgestel. Somerkersfees; Olga, die wandelende; Devonecia & Wilken en die Piekniekkonsert met Emo Adams is ook tot verdere kennisgewing uitgestel. Alle feesgangers wat reeds kaartjies gekoop het, sal van die nuwe datums in kennis gestel word sodra dit gefinaliseer is. Die aankondiging sal ook in die media en op projekvennote se sosialemediaplatforms gemaak word. Mense wat reeds kaartjies vir die vertonings gekoop het en reëlings vir terugbetalings of herbesprekings wil tref, kan Computicket nader of ŉ e-pos na die Suidoosterfees se kantoor stuur by [email protected].